Document ID: 32014D0251

KOMISIJOS ĮGYVENDINIMO SPRENDIMAS
2014 m. balandžio 29 d.
dėl valstybių narių mokėjimo agentūrų 2013 finansinių metų sąskaitų, susijusių su Europos žemės ūkio fondo kaimo plėtrai (EŽŪFKP) finansuojamomis išlaidomis, patvirtinimo
(pranešta dokumentu Nr. C(2014) 2785)
(2014/251/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 30 straipsnį,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (2), ypač į jo 119 straipsnio 1 dalį,
atsižvelgdama į Komisijos reglamentą (EB) Nr. 885/2006 (3), ypač į jo 10 straipsnį,
pasikonsultavusi su Žemės ūkio fondų komitetu,
kadangi:
(1)
Reglamento (ES) Nr. 1306/2013 119 straipsnio 1 dalies antroje pastraipoje, kuri iš dalies pakeista 2013 m. gruodžio 17 d. Europos Parlamento ir Tarybos reglamento (ES) Nr. 1310/2013, kuriuo nustatomos tam tikros pereinamojo laikotarpio nuostatos dėl paramos kaimo plėtrai iš Europos žemės ūkio fondo kaimo plėtrai (EŽŪFKP), kuriuo iš dalies keičiamos Europos Parlamento ir Tarybos reglamento (ES) Nr. 1305/2013 nuostatos dėl išteklių ir jų skirstymo 2014 m. ir kuriuo iš dalies keičiami Tarybos reglamento (EB) Nr. 73/2009 ir Europos Parlamento ir Tarybos reglamentų (ES) Nr. 1307/2013, (ES) Nr. 1306/2013 ir (ES) Nr. 1308/2013 nuostatos dėl jų taikymo 2014 m. (4) 8 straipsniu, nustatyta, kad Reglamento (EB) Nr. 1290/2005 30 straipsnis taikomas 2013 m. žemės ūkio finansiniais metais patirtų išlaidų ir sumokėtų išmokų finansiniam patvirtinimui;
(2)
pagal Reglamento (EB) Nr. 1290/2005 30 straipsnį (kaip nurodyta Reglamento (ES) Nr. 1306/2013 119 straipsnio 1 dalies antroje pastraipoje, kuri iš dalies pakeista Reglamento (ES) Nr. 1310/2013 8 straipsniu) Komisija, remdamasi valstybių narių pateiktomis metinėmis sąskaitomis, prie kurių pridedama sąskaitoms patvirtinti reikalinga informacija ir sąskaitų išsamumo, tikslumo ir teisingumo sertifikatas bei sertifikavimo įstaigų ataskaitos, patvirtina minėto reglamento 6 straipsnyje nurodytų mokėjimo agentūrų sąskaitas;
(3)
pagal 2006 m. birželio 21 d. Komisijos reglamento (EB) Nr. 883/2006, nustatančio išsamias Tarybos reglamento (EB) Nr. 1290/2005 taikymo taisykles dėl mokėjimo agentūrų apskaitos tvarkymo, išlaidų ir įplaukų deklaravimo ir išlaidų kompensavimo iš EŽŪGF ir EŽŪFKP sąlygų (5), 5 straipsnį EŽŪGF sąskaitų finansiniai metai prasideda N - 1 metų spalio 16 d. ir baigiasi N metų spalio 15 d. Siekiant suvienodinti EŽŪFKP išlaidų ataskaitinį laikotarpį su EŽŪGF išlaidų ataskaitiniu laikotarpiu, tvirtinant 2013 finansinių metų sąskaitas turėtų būti atsižvelgiama į išlaidas, kurias valstybės narės patyrė nuo 2012 m. spalio 16 d. iki 2013 m. spalio 15 d.;
(4)
Reglamento (EB) Nr. 885/2006 10 straipsnio 2 dalies antroje pastraipoje nustatyta, kad remiantis minėto reglamento 10 straipsnio 1 dalies pirmoje pastraipoje nurodytu sprendimu dėl sąskaitų patvirtinimo iš kiekvienos valstybės narės susigrąžintinos arba jai mokėtinos sumos nustatomos išskaičiuojant konkrečių finansinių metų tarpines išmokas iš pagal 1 dalį tiems patiems finansiniams metams pripažintų išlaidų. Komisija išskaičiuoja tą sumą arba prideda ją prie kitos tarpinės išmokos;
(5)
Komisija patikrino valstybių narių pateiktą informaciją ir iki 2014 m. kovo 31 d. joms pranešė apie tikrinimų rezultatus bei būtinus pakeitimus;
(6)
Komisija, remdamasi metinėmis sąskaitomis ir kartu su jomis pateiktais dokumentais, kai kurių mokėjimo agentūrų atveju gali priimti sprendimą dėl pateiktų metinių sąskaitų išsamumo, tikslumo ir teisingumo. I priede nurodytos valstybių narių patvirtintos sumos ir sumos, kurios turi būti susigrąžintos arba sumokėtos valstybėms narėms;
(7)
kai kurių kitų mokėjimo agentūrų pateiktą informaciją reikia patikslinti, todėl šiuo sprendimu jų sąskaitų patvirtinti negalima. II priede nurodytos atitinkamos mokėjimo agentūros;
(8)
Komisija, remdamasi Reglamento (EB) Nr. 1290/2005 27 straipsniu, gali sumažinti arba laikinai sustabdyti tarpinius mokėjimus valstybėms narėms. Ji turėtų pranešti apie tai valstybei narei. Priimdama šį sprendimą Komisija turėtų atsižvelgti į sumažintas arba sustabdytas sumas, kad būtų išvengta visų netinkamų ar ne laiku atliekamų mokėjimų, taigi ir sumų, kurioms vėliau galėtų būtų taikoma finansinė korekcija, kompensavimo. Konkrečiau, 2013 m. antro ir trečio ketvirčio deklaracijose atitinkamai nurodytos 753 591,20 EUR ir 532 237,50 EUR sumos, skirtos Lacijaus kaimo plėtros programai (CCI 2007IT06RP0005). Šios sumos taip pat įtrauktos į 2013 finansinių metų metinę deklaraciją. Šioms sumoms taikomas sumažinimas pagal Reglamento (EB) Nr. 1290/2005 27 straipsnio 3 dalį ir Reglamento (ES) Nr. 1306/2013 41 straipsnį, vadovaujantis Komisijos sprendimu Nr. C(2013) 8989 (pagrindas - neteisėtas finansavimas) ir Komisijos sprendimu Nr. C(2014) 1278 (pagrindas - privalomo patikrinimo terminų nesilaikymas). Kadangi pagal Reglamento (EB) Nr. 1290/2005 31 straipsnį atliekama procedūra dar nebaigta, šie sumažinimai turėtų būti tebetaikomi;
(9)
Reglamento (EB) Nr. 885/2006 10 straipsnio 1 dalies antroje ir trečioje pastraipose nustatyta, kad finansinio patvirtinimo sprendime nustatoma, kokios sumos turi būti finansuojamos iš ES ir atitinkamos valstybės narės biudžeto, laikantis Reglamento (EB) Nr. 1290/2005 32 ir 33 straipsnių. Pagal Reglamento (ES) Nr. 1306/2013 119 straipsnio 1 dalies antrą pastraipą Reglamento (EB) Nr. 1290/2005 30 straipsnyje nustatyta procedūra toliau taikoma 2013 žemės ūkio finansiniais metais patirtoms išlaidoms ir atliktiems mokėjimams. 2013 žemės ūkio finansiniais metais 32 ir 33 straipsniai galiojo, todėl į tuos straipsnius taikant gautas sumas turėtų būti atsižvelgta 2013 finansinių metų finansinio patvirtinimo sprendime;
(10)
pagal Reglamento (EB) Nr. 1290/2005 33 straipsnio 8 dalį, jeigu sumos neišieškomos iki kaimo plėtros programos pabaigos per 4 metus nuo pažeidimo nustatymo per pirminį administracinį ar teisminį nagrinėjimą arba per 8 metus, kai dėl išieškojimo pateiktas ieškinys nacionaliniams teismams, arba programai besibaigiant, jei minėti terminai baigiasi anksčiau nei programos įgyvendinimas, 50 % finansinių padarinių dėl neišieškotų sumų dengia atitinkama valstybė narė. Minėto reglamento 33 straipsnio 4 dalyje valstybės narės įpareigojamos kartu su metinėmis sąskaitomis Komisijai pateikti dėl pažeidimų pradėtų išieškojimo procedūrų suvestinę ataskaitą. Reglamente (EB) Nr. 885/2006 nustatytos išsamios valstybių narių įsipareigojimo pranešti apie išieškotinas sumas taikymo taisyklės. Minėto reglamento III priede pateikta lentelė, kurią valstybės narės turėjo pateikti 2014 m. Komisija, remdamasi valstybių narių užpildytomis lentelėmis, turėtų nuspręsti dėl atitinkamai daugiau kaip 4 arba 8 metus neišieškotų sumų finansinių padarinių. Šiuo sprendimu nepažeidžiami galimi būsimi atitikties patvirtinimo sprendimai, kuriuos Komisija gali priimti pagal Reglamento (EB) Nr. 1290/2005 33 straipsnio 5 dalį;
(11)
remiantis Reglamento (EB) Nr. 1290/2005 33 straipsnio 7 dalimi ir Reglamento (EB) Nr. 885/2006 10 straipsniu, pasibaigus kaimo plėtros programai valstybės narės gali nuspręsti išieškojimo nevykdyti. Toks sprendimas gali būti priimtas tik tuo atveju, jei patirtos arba numatomos išieškojimo išlaidos yra didesnės nei išieškotina suma arba jei išieškoti neįmanoma dėl skolininko arba už pažeidimą teisiškai atsakingų asmenų nemokumo, nustatyto ir pripažinto pagal nacionalinės teisės aktus. Jei toks sprendimas priimamas per 4 metus nuo pažeidimo nustatymo per pirminį administracinį ar teisminį nagrinėjimą arba per 8 metus, kai dėl išieškojimo pateiktas ieškinys nacionaliniams teismams, 100 % finansinių padarinių dėl neišieškotų sumų turėtų būti padengta iš ES biudžeto. Reglamento (EB) Nr. 1290/2005 33 straipsnio 4 dalyje minimoje suvestinėje ataskaitoje nurodomos sumos, kurių valstybė narė nusprendė neišieškoti, ir tokio sprendimo priežastys. Tokios sumos nėra susigrąžinamos iš atitinkamų valstybių narių, todėl jos padengiamos iš ES biudžeto. Šiuo sprendimu nepažeidžiami galimi būsimi atitikties patvirtinimo sprendimai, kuriuos Komisija gali priimti pagal minėto reglamento (EB) 33 straipsnio 5 dalį;
(12)
pagal Reglamento (EB) Nr. 1290/2005 24 straipsnio 4 dalį (kaip nurodyta Reglamento (ES) Nr. 1306/2013 34 straipsnio 2 dalyje, iš dalies pakeistoje Reglamento (ES) Nr. 1310/2013 8 straipsniu), bendra išankstinio finansavimo ir tarpinių išmokų suma neturėtų sudaryti daugiau kaip 95 % EŽŪFKP finansinio įnašo, skirto kiekvienai kaimo plėtros programai;
(13)
pagal Reglamento (EB) Nr. 1290/2005 26 straipsnio 3 dalies b punktą (kaip nurodyta Reglamento (ES) Nr. 1306/2013 36 straipsnio 3 dalies b punkte), tarpinės išmokos išmokamos, neviršijant bendros suplanuoto EŽŪFKP finansinio įnašo, skirto kiekvienai prioritetinei krypčiai, sumos. Be to, pagal Reglamento (EB) Nr. 883/2006 17 straipsnio 4 dalį, neviršijant viršutinės ribos, numatytos Reglamento (EB) Nr. 1290/2005 24 straipsnio 4 dalyje (kaip nurodyta Reglamento (ES) Nr. 1306/2013 34 straipsnio 2 dalyje), kai bendra deklaracijose pateikiamų išlaidų suma viršija kaimo plėtros programos krypčiai suplanuotą bendrą sumą, mokėtina suma neviršija tai krypčiai suplanuotos sumos. 2013 m. trečio ketvirčio deklaracijoje kaimo plėtros programos 2007PT06RP0001 2 krypties finansavimo planas viršytas 913 212,81 EUR. Komisija šitos sumos neišmokėjo. Naujo finansavimo plano Komisija nepatvirtino ir nepriėmė. Todėl 913 212,81 EUR suma, įtraukta į 2013 finansinių metų metinę deklaraciją, turėtų būti išbraukta iš sprendimo dėl 2013 finansinių metų sąskaitų finansinio patvirtinimo. Ją Komisija turėtų kompensuoti vėliau, kai bus priimtas naujas finansavimo planas;
(14)
remiantis Reglamento (EB) Nr. 1290/2005 30 straipsnio 2 dalimi, šiuo sprendimu nepažeidžiami galimi vėlesni atitikties patvirtinimo sprendimai, kuriuos Komisija gali priimti, kad Europos Sąjungos finansavimas nebūtų teikiamas Europos Sąjungos taisyklių neatitinkančioms išlaidoms,
PRIĖMĖ ŠĮ SPRENDIMĄ:
1 straipsnis
Patvirtinamos valstybių narių mokėjimo agentūrų, išskyrus 2 straipsnyje nurodytas mokėjimo agentūras, 2013 finansinių metų sąskaitos, susijusios su Europos žemės ūkio fondo kaimo plėtrai (EŽŪFKP) finansuojamomis išlaidomis.
Sumos, kurios turi būti susigrąžintos iš kiekvienos valstybės narės arba jai sumokėtos pagal kiekvieną kaimo plėtros programą, vadovaujantis šiuo sprendimu, įskaitant sumas, susidariusias taikant Reglamento (EB) Nr. 1290/2005 33 straipsnio 8 dalį, nurodytos I priede.
2 straipsnis
II priede nurodytų valstybių narių mokėjimo agentūrų 2013 finansinių metų sąskaitos, susijusios su EŽŪFKP finansuojamomis išlaidomis, patirtomis pagal kiekvieną kaimo plėtros programą, atskiriamos nuo šio sprendimo, ir joms bus taikomas vėlesnis sprendimas dėl sąskaitų patvirtinimo.
3 straipsnis
Šiuo sprendimu nepažeidžiami galimi būsimi atitikties patvirtinimo sprendimai, kuriuos Komisija gali priimti pagal Reglamento (EB) Nr. 1290/2005 31 straipsnį, kad Europos Sąjungos finansavimas nebūtų teikiamas Europos Sąjungos taisyklių neatitinkančioms išlaidoms.
4 straipsnis
Šis sprendimas skirtas valstybėms narėms.
Priimta Briuselyje 2014 m. balandžio 29 d.

Labels: 4
15
6